Document ID: 31991R1304

Ir-Regolament tal-Kummissjoni (KEE) Nru 1304/91
tas-17 ta’ Mejju ta’ l-1991
li jemenda r-Regolament tal-Kummissjoni (KEE) Nru 2159/89 li jippreskrivi regoli dettaljati biex jiġu applikati miżuri speċifiċi għal ġewż u ħarrub skond id-dispożizżjonijiet tat-Titolu IIa tar-Regolament tal-Kunsill (KEE) Nru 1035/72
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 1035/72 tat-18 ta’ Mejju 1972 dwar l-organizzazzjoni komuni tas-suq fil-frott u l-ħaxix [1] kif emendat bir-Regolament (KEE) Nru 3920/90 [2], u b’mod partikolari l-Artikolu 14 g tiegħu,
Billi r-Regolament tal-Kummissjoni (KEE) Nru 2159/89 [3], kif emendat bir-Regolament (KEE) Nru 3403/89 [4], ipprovda biex isiru tibdiliet fil-pjanijiet ta’ titjib ta’ kwalità u tqegħid fis-suq fil-kors ta’ l-implimentazzjoni tagħhom; billi l-kondizzjonijiet li taħthom jistgħu jiġu aċċettati talbiet biex jinbidlu pjanijiet għandhom jiġu speċifikati; billi, fil-każ ta’ talbiet sottomessi bil-għan li titqies żieda fil-firxa ta’ uċuh tal-ġonna tas-siġar tal-frott konċernati bħala riżultat li jingħaqdu membri ġodda fl-organizzazzjoni tal-produtturi, kull tibdil għandu jiġi eżaminat wara ċertu perjodu ta’ implimentazzjoni tal-pjanijiet u tal-funzjonament ta’ dawn l-organizzazzjonijiet, liema perjodu għandu jippremetti li tkun tista’ ssir valutazzjoni ta’ l-istabbilità tal-organizzazzjonijiet u tal-progress fl-implimentazzjoni tal-pjanijiet wara l-approvazzjoni tagħhom;
Billi huwa meħtieġ li jiġi żgurat li fondi tal-Komunità jintużaw sewwa; billi, għal dan l-iskop, il-perċentwali ta’ avvanzi mogħtija rigward fażijiet annwali ta’ implimentazzjoni tal-pjanijiet ta’ titjib tal-kwalità u tqegħid fis-suq għandhom jiġu ristretti u l-ħlas relattivament għal fażi annwali għandu jiġi approvat biss ladarba l-fażi annwali tas-sena ta’ qabel tkun ġiet effettivament imħallsa; billi għandu jsir ukoll provvediment biex jiġi żgurat li bid-dokumenti ta’ sostenn sottomessi jippermettu li jiġi sorveljat u eżaminat il-progress magħhmul fit-twettiq tax-xogħol f’kull parti tal-firxa kollha tal-ġonna tas-siġar tal-frott koperti bil-pjan;
Billi l-Kumitat ta’ Tmexxija għal Frott u Ħaxix ma tax opinjoni fiż-żmien speċifikat mill-president tiegħu,
ADOTTAT DAN IR-REGOLAMENT:
L-Artikolu 1
Ir-Regolament (KEE) Nru 2159/89 huwa b’dan emendat kif ġej:
1. 1. L-Artikolu 8(4) huwa sostitwit b’dan li ġej:
"4. Meta jkun hemm talba biex jinbidel il-pjan, l-awtorità kompetenti għandha tieħu deċiżjoni wara li teżamina fid-dettal id-dokumenti ta’ sostenn ippreżentati u fid-dawl tal-kriterji li hemm stabbiliti fit-tieni subparagrafu tal-paragrafu 2, u skond il-proċedura stabbilita f’dan il-paragrafu. Talba waħda biss tista’ ssir biex jinbidel pjan minħabba xewqa li l-firxa tal-wiċċ regolata bil-pjan tiġi estiża, b’mod partikolari wara żjieda fin-numru ta’ produtturi membri, u dan mir-raba’ sena wara l-approvazzjoni tal-pjan. It-talba għandu jkollha magħha rapport li jispeċifika t-tibdiliet fil-firxa tal-wiċċ tal-ġonna tas-siġar tal-frott ta’ l-organizzazzjoni koperta bil-pjan bħala riżultat li jingħaqdu membri ġodda jew joħorġu membri minn meta l-pjan kien ġie sottomess, u li jispeċifika l-progress magħmul fl-implimentazzjoni tal-pjan minn meta ġie approvat.
L-awtorità kompetenti għandha tieħu d-deċiżjoni tagħha dwar dawk it-talbiet wara li tkun wettqet spezzjoni fuq il-post ta’ l-aspetti varji msemmija fit-tieni subparagrafu tal-paragrafu 2 u tal-progress magħmul fl-implimentazzjoi tal-pjan, kif ukoll tad-dokumenti kollha ta’ sostenn li għandhom x’jaqsmu mat-talba biex jinbidel il-pjan. Rapport dwar din l-ispezzjoni għandu jiġi mehmuż mal-komunikazzjoni li tintbagħat lill-Kummissjoni skond il-paragrafu fuq imsemmi.
Fl-ebda ċirkostanza ma jista’ l-limitu ta’ żmien għall-implimentazzjoni tal-pjan emendat jeċċedi dak speċifikat oriġinarjament.’"
2. Is-subparagrafu li ġej huwa miżjud ma’ l-Artikolu 8(5):
"L-awtorità kompetenti għandha tieħu nota ta’ kull tnaqqis fil-firxa tal-wiċċ tal-ġonna tas-siġar tal-frott koperti bil-pjan li jirriżulta minn tnaqqis fin-numru ta’ membri ta’ l-organizzazzjoni tal-produtturi."
3. Dan li ġej huwa miżjud mat-tielet subparagrafu ta’ l-Artikolu 19:
"Applikazzjonijiet għal għajnuna għandu jkun fihom l-informazzjoni kollha meħtieġa biex jkun jista’ jiġi aċċertat il-lok ġeografiku ta’ dik is-sezzjoni tal-ġnien tas-siġar tal-frott kopert b’kull tip ta’ xogħol imwettaq matul il-perjodu annwali relattiv. Il-fatturi u dokumenti ta’ sostenn għandhom jagħtu referenza dettaljata tal-parti tal-ġnien tas-siġar tal-frott li fih twettaq ix-xogħol relattiv."
4. (d) L-Artikolu 22a (3) huwa sostitwit b’dan li ġej:
"3. Fil-każ ta’ għajnuna għall-implimentazzjoni tal-pjan, jistgħu jiġu sottomessi applikazzjonijiet għal avvanz, fil-forma stabbilita fl-Anness VII, wara l-approvazzjoni tal-pjan. Applikazzjoni waħda biss għandha tiġi sottomessa għal kull sena ta’ implimentazzjoni tal-pjan wara li tingħata prova li l-fażi annwali ta’ implimentazzjoni nbdiet. Dik il-prova għandha tiġi magħmula b’dokumenti ta’ sostenn li huma relatati ma’ għall-inqas 50 % ta’ l-istima msemmija fil-punt 7 ta’ l-Anness VII. L-applikazzjoni għandu jkun fiha l-informazzjoni kollha meħtieġa biex tiġi identifikata dik is-sezzjoni tal-ġnien tas-siġar tal-frott koperta bit-tipi differenti ta’ xogħol li jiffurmaw il-fażi annwali. Il-ħlas li sar bħala avvanz fuq il-kontribuzzjoni tal-Komunità ma għandux jeċċedi 50 % tal-kontribuzzjoni annwali finanzjarja mill-Komunità kif imfisser fl-Artikolu 14d (2) tar-Regolament (KEE) Nru 1035/72. Dan il-ħlas ikun soġġett għall-fatt li jkun effettivament sar il-pagament ta’ 50 % tal-kontribuzzjoni ta’ l-Istati Membri, kif imfisser fl-Artikolu hawn fuq imsemmi.
It-total ta’ l-avvanzi msemmija fis-subparagrafu ta’ qabel ma jistax, madankollu, jeċċedi 50 % ta’ l-ammont preskritt fl-Artikolu 2 tar-Regolament (KEE) Nru 790/89. Ir-rata li għandha tiġi applikata għall-konversjoni ta’ l-ammont massimu ta’ l-avvanzi f’munita nazzjonali għandha tkun ir-rata ta’ konversjoni agrikola fis-seħħ fl-1 ta’ Settembru li jaħbat sew sew qabel l-applikazzjoni għall-avvanz.
L-ebda avvanz u l-ebda ħlas tal-għajnuna rigward fażi annwali ta’ l-implimentazzjoni tal-pjan ma jistgħu jsiru qabel ma jiġu kompletati l-ħlasijiet kollha dwar il-fażi annwali ta’ qabel skond il-kondizzjonijiet stipulati fl-Artikoli 19 u 20."
5. Dan li ġej huwa miżjud fl-aħħar ta’ l-Anness III. D. 1:
"Il-pjan għandu jispeċifika l-lok preċiż tas-siti li fuqhom ser titwettaq kull waħda mill-miżuri."
6. Fl-Anness VII:
(a) F’A. Infieq Eliġibbli’, punt 4, "0,44" hija sostitwita bi "0,275";
(b) f’ B. Ammont massimu permess ta’ avvanz, punt 1, "0,90" hija sostitwita bi "0,50".
L-Artikolu 2
Dan ir-Regolament jibda jseħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta’ Mejju 1991.

Labels: 17
19
6